МОТИВИ 
 За приемане на Правилник за изменение и допълнение на Правилника за организацията и дейността на държавните детски
градини към Министерството на отбраната и условията и реда за
записване, отписване и преместване на деца в държавните
детски градини към Министерството на отбраната

Предложените изменения и допълнения в проекта на Правилник за изменение и допълнение на Правилника за организацията и дейността на държавните детски градини към Министерството на отбраната и условията и реда за записване, отписване и преместване на деца в държавните детски градини към Министерство на отбраната са инициирани с цел привеждане в съответствие на действащия Правилник  със Закона за предучилищното и училищното образование (ЗПУО) и подзаконовите актове по неговото прилагане.
Причините, които обосновават предложените изменения и допълнения, са следните:
В чл. 6 се създава нова ал. 4, даваща възможност по преценка на родителя и/или при липса на яслена група в съответното населено място, и при наличие на свободни места, децата  да постъпват в детската градина и при навършени 2 години към началото на учебната година на постъпването. Разпоредбата е в съответствие с чл. 57, ал. 2 от ЗПУО.
Разпоредбата на чл. 9, ал. 1 относно определянето на броя на групите и броя на децата в тях, е приведена в съответствие с чл. 58, ал. 2 от Наредба за финансиране на институциите в системата на предучилищното и училищното образование. 
Разпоредбата на чл. 12, ал. 2, даваща възможност за прием на деца извън правоимащите, посочени в чл. 12, ал. 1, както и на чл. 13, ал. 2, се отменят с цел създаване на възможност за пълноценно удовлетворяване на потребностите на военнослужещите и цивилните служители от предоставената социална придобивка и използването на държавните детски градини към Министерството на отбраната по предназначението им, посочено в чл. 35, ал. 2, т. 1 от ЗПУО.
     Въвеждат се изменения и допълнения на критериите по чл. 13 относно предимство за прием на деца близнаци и деца в многодетни семейства, както и се добавя възможността трайно намалената работоспособност на родителите над 70 %, да бъде удостоверявана и с решение на НЕЛК, съобразно действащата нормативна уредба.
[bookmark: _GoBack]В чл. 16 се създава нова т. 8 за предоставяне на влязъл в сила съдебен акт, удостоверяващ правото на упражняване на родителски права по отношение на дете, чиито родители са го отглеждали при несключен граждански брак, преди уреждане на въпроса по отношение на родителските права.
Посочват се изрично документите, които следва да представят родителите към заявленията за прием на децата им, с оглед факта че приемът в държавни детски градини към Министерството на отбраната не представлява административна услуга по смисъла на АПК.
          В чл. 17, ал. 2 се въвежда седемдневен срок за разглеждане от комисия, назначена със заповед на изпълнителния директор на ИА ВКВПД, на постъпилите заявления за кандидатстване в държавните детски градини към Министерството на отбраната, въз основа на предоставената от директорите на детските градини информация за свободни места.
     В чл. 22а се създава ал. 1 във връзка с възможността за преместване с предимство на дете от една в друга държавна детска градина, поради смяна на местоживеенето на семейството в изпълнение на служебни ангажименти, както и при наличието на свободни места. Чл. 22а, ал. 2 запазва редакцията на действащата към момента разпоредба на чл. 22а от Правилника. 
     Чл. 23, ал. 2 се привежда в съответствие с чл. 8, ал. 1 от ЗПУО, съгласно който задължителното предучилищно образование е с начало в годината на навършване на четиригодишна възраст на детето. 
В чл. 24 се прави редакция с оглед отпадане на задължението за заплащане на нормативно определените такси.
В глава 5 се прецизират текстовете, свързани с източниците на финансиране на държавните детски градини към Министерството на отбраната, тъй като средствата за издръжката им се предоставят от бюджета на Министерството на отбраната, а не от бюджетни средства, определени с Държавния образователен стандарт за финансирането на институциите.
      В глава 8 и 9 се прецизират текстовете в съответствие с чл. 2, ал. 2 от ЗПУО, определящи кръга на участниците във възпитателно-образователния процес в ДДГ към МО.
      В допълнителните разпоредби се въвежда определение за „самотен родител“, както и за „актуална служебна бележка от местоработата“.
      В Преходните и заключителни разпоредби се регламентира завареното положение на приетите към момента деца на външни за системата на МО лица.

Основната цел на предложения проект на Правилник е да се синхронизира подзаконовата нормативна база на МО със ЗПУО и подзаконовите актове по неговото прилагане, като се преустанови приема на външни за системата на МО, БА и СППМО деца и се предостави възможност за ползване на социалната услуга в максимална степен само от правоимащите лица в системата на МО. Предлаганият проект е изготвен с цел законосъобразно, целесъобразно, ефективно и ефикасно управление на процесите по приема, организацията и дейността на държавните детски градини към Министерството на отбраната.
Очакваният резултат от изменението и допълнението на Правилника, е прилагането му в съответствие с разпоредбите на ЗПУО. 
Финансови и други средства, необходими за прилагането на новата уредба: издаването на проекта на Правилника не води до необходимост от допълнителни финансови средства. 
     Анализ за съответствие с правото на Европейския съюз:
          С проекта на Правилника не се предвижда въвеждане на европейско законодателство, поради което не е изготвена справка за съответствие с правото на Европейския съюз. 
          С предложения проект на Правилник се изменя и допълва Правилника за организацията и дейността на държавните детски градини към Министерството на отбраната и условията и реда записване, отписване и преместване на деца в държавните детски градини към Министерството на отбраната, издаден от министъра на отбраната, обн., ДВ, бр. 43 от 2017 г.
          На основание чл. 26, ал. 4 от Закона за нормативните актове срокът за провеждане на обществените консултации се определя на 30 дни. 

